b'\n_START_ARTICLE_\nT\xc3\xa6gerarbeid\n_START_PARAGRAPH_\nT\xc3\xa6ger (flertall av t\xc3\xa5g, \xc2\xabtrevl eller grein av rot\xc2\xbb) er bindemateriale laget av tynne r\xc3\xb8tter som brukes til \xc3\xa5 lage kurver, fat og lignende gjenstander. Teknikken ligner p\xc3\xa5 sying, og er sv\xc3\xa6rt gammel. Det er f\xc3\xa5 som mestrer denne tidkrevende teknikken i dag, og slik virksomhet kalles husflid.\n_START_SECTION_\nMateriale\n_START_PARAGRAPH_\nDet brukes lange, jevntynne r\xc3\xb8tter av bj\xc3\xb8rk, gran eller einer. Til produksjon av kurver av stivere materiale som peddig, pil, spon eller halm brukes fletteteknikk, men tynne r\xc3\xb8tter er for myke til fletting, og det brukes derfor en spesiell bindeteknikk som ligner p\xc3\xa5 sying. Denne teknikken er sv\xc3\xa6rt gammel. Rester av t\xc3\xa6ger-gjenstander er funnet i Osebergskipet._NEWLINE_Til dekorative gjenstandar brukes helst bj\xc3\xb8rker\xc3\xb8tter som ikke b\xc3\xb8r v\xc3\xa6re tykkere enn en blyant. Til s\xc3\xa6rlig fint arbeid brukes t\xc3\xa6ger helt ned til 1 mm. Til st\xc3\xb8rre kurver ble det helst brukt gran. En kan sanke t\xc3\xa6ger fra sevja g\xc3\xa5r om v\xc3\xa5ren og til frosten kommer. De beste r\xc3\xb8ttene finnes i n\xc3\xa6ringsfattig mosemyr, og slike steder kan en finne t\xc3\xa6ger opp til 15 meter. P\xc3\xa5 n\xc3\xa6ringsrik jord blir r\xc3\xb8ttene tykke og korte. Jord med stein gir ujevne r\xc3\xb8tter._NEWLINE_Etter sanking m\xc3\xa5 t\xc3\xa6gene renses for bark og never, og dette arbeidet m\xc3\xa5 gj\xc3\xb8res f\xc3\xb8r de t\xc3\xb8rker.\n_START_SECTION_\nRedskaper\n_START_PARAGRAPH_\nEn skarp kniv og en pren er viktigste redskap under arbeidet. Prenen brukes til \xc3\xa5 lage hull for t\xc3\xa5gen det bindes med.\n_START_SECTION_\nBinding\n_START_PARAGRAPH_\nEt t\xc3\xa6gerarbeid bygges opp av t\xc3\xa6ger med ulik funksjon: Innlegg og binding. Innleggst\xc3\xa5g er rund, mens en bindet\xc3\xa5g kan kl\xc3\xb8yves. Innlegget legges i en spiral som bindes til forrige omfar med bindet\xc3\xa5gen. F\xc3\xb8r binding m\xc3\xa5 t\xc3\xa6gene bl\xc3\xb8tes i vann._NEWLINE_T\xc3\xa6ger brukes ogs\xc3\xa5 til \xc3\xa5 sy sammen esker og annet laget i teknikken sveiping.'